На основу члана 41. став 10. Пословника Владе („Службени гласник РС“, број 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14 и 8/19 – др. пропис), Републички завод за статистику објављује

**ИЗВЕШТАЈ**

о спроведеној јавној расправи о Нацрту програма званичне статистике у периоду од 2021. до 2025. године

Одбор за правни систем и државне органе Владе Републике Србије донео је Закључак 05 Број: 050-5169/2020, од 25. јуна 2020. године, којим се одређује спровођење јавне расправе о Нацрту програма званичне статистике у периоду од 2021. до 2025. године.

Наведеним Закључком утврђен је и Програм јавне расправе о Нацрту програма званичне статистике у периоду од 2021. до 2025. године (у даљем тексту: Програм) и одређено трајање јавне расправе, од 29. јуна до 24. јула 2020. године. Наведеним Програмом, предвиђено је да ће по окончању поступка јавне расправе, Републички завод за статистику сачинити Извештај о спроведеној јавној расправи који ће објавити на званичном веб-сајту Републичког завода за статистику и на Порталу е-управе најкасније у року од 15 дана од дана окончања јавне расправе.

Такође је Програмом одређено да се текст Нацрта програма званичне статистике у периоду од 2021. до 2025. године постави на интернет страницу Републичког завода за статистику и на портал е-управе и одређен је начин достављања примедаба, предлога и сугестија на Нацрт програма званичне статистике у периоду од 2021. до 2025. године.

 Позвани су учесници у јавној расправи (релевантни државни органи, невладине организације, еминентни стручњаци у овој области, као и остали заинтересовани субјекти и појединци) да у назначеном року доставе своје примедбе, предлоге и сугестије путем електронске поште на адресу: natasa.cvetkovic@stat.gov.rs или поштом на адресу: Републички завод за статистику, Милана Ракића 5, Београд са назнаком „Јавна расправа о Нацрту програма званичне статистике у периоду од 2021. до 2025. године.”

 У наведеном периоду није било примедаба, предлога или сугестија на Нацрт програма званичне статистике у периоду од 2021. до 2025. године, што указује да је, формално и садржински, Нацрт програма званичне статистике у периоду од 2021. до 2025. године добро припремљен.